Gedagte vir die dag: Geloof is nie ’n gevoel nieFoto: pixabay.com Die geloof dan is ’n vaste vertroue op die dinge wat ons hoop, ’n bewys van die dinge wat ons nie sien nie. Want daardeur het die mense van die ou tyd getuienis ontvang. (Hebreërs 11:1-2) Ons kan nie op ons gevoelens staatmaak nie; dit is wispelturig en onbetroubaar. Die een dag voel ons goed en positief en die volgende dag voel ons terneergedruk en moedeloos. As jy na die nuus luister of na die TV kyk, is daar daagliks dinge wat jou terneergedruk laat voel. In Suid-Afrika heers hoë vlakke van vrees en angs. Mense van alle kulture is onder druk en bekommerd oor die toekoms. As jou geloof op jou gevoelens fokus, sal jou Christelike lewe ongebalanseerd wees – die een dag sterk en vol geloof en optimisme; die volgende dag in sak en as en vol vrees. Ons hoef nie so te lewe nie. Ek wil so ver gaan as om te sê dat ons nie Christene kan wees en terselfdertyd so kan lewe nie. As jy Hebreërs 11 lees, sien jy dat die mense wat daar genoem word, God aanhou vertrou het te midde van moeilike en selfs haglike omstandighede. Baie van hulle het persoonlike verlies in die oë gestaar, en in sommige gevalle, selfs die dood. Hulle was voor ’n keuse gestel: om te glo of nie te glo nie. Dit was óf swart óf wit; daar was geen grys areas nie. God kon groot dinge vermag in hierdie mense se lewens, want hulle het gekies om in Hom te glo. Hulle het gekies om deur geloof te wandel. Hoe nader ons aan die eindtye kom, hoe meer onontbeerlik gaan ’n lewende geloof word. Geloof moet beoefen word. Dit is gebaseer op die kennis van ’n Persoon (of soos Oswald Chambers sê: “Die wortel van geloof is gebaseer in ’n Persoon”). Leer Jesus ken. Ek praat nie van die besluit om Hom te volg nie. Dit is die eerste stap. Jy sal Hom egter slegs werklik leer ken as jy tyd saam met Hom spandeer. Spandeer tyd in sy Woord, in gebed, en luister na Hom. Hoe nader jy aan Jesus is, hoe meer geloof sal jy hê. Hoe meer jou geloof toeneem, hoe minder sal jy rondgeslinger word deur jou gevoelens en omstandighede. My Vader, ek kom vandag na U toe en ek dank U vir Jesus. Dankie vir u Woord en dat ek U kan leer ken deur u Woord. Ek wil in geloof wandel en nie rondgeslinger word deur omstandighede nie. Vervul my met u Gees en u krag. Amen. Bron: In stilwees en vertroue deur Angus Buchan Uitgewer: Christelike Uitgewersmaatskappy/CUM